Olimpiadaning to‘rtinchi kuni. O‘zbekiston yana medalsiz, bokschilar yurishini davom ettirmoqda

Dzyudo jamoasi vakili Sharofiddin Boltaboyev chorak finalda yutqazib, bronza uchun o‘tish bahslarida ham muvaffaqiyatsizlikka uchradi, bokschi Bobo-Usmon Boturov ilk jangida g‘alabaga erishib, keyingi bosqichga o‘tdi.
Boks

Boks bo‘yicha -69 kg vazn toifasida O‘zbekiston sharafini himoya qilayotgan Bobo-Usmon Boturov Olimpiadadagi ishtirokini muvaffaqiyatli boshladi. U dominikanlik Rohan Polankoga qarshi ringga chiqib, 4:0 hisobida g‘alaba qozondi va 1/4 finalga yo‘llanma oldi. U chorakfinalga chiqqan ilk o‘zbekistonlik bokschidir.  

U endi 30 iyul kuni chorak finalda Buyuk Britaniya vakili Pet Makkormakka qarshi ringga chiqadi.
Bungacha besh nafar o‘zbekistonlik bokschi - Tursunoy Rahimova, Elnur Abduraimov, Dilshod Ro‘zmetov , Shahobiddin Zoirov va Fanat Qahramonov ham ilk janglarda g‘alabaga erishib, 1/8 finalga yo‘l olgandi.
Taekvondo

+67 kg vaznda O‘zbekiston sharafini himoya qilgan taekvondochi Svetlana Osipova 1/8 finalda qozog‘istonlik Jansel Denizga qarshi jang qildi. Hisob 9:9 bo‘lib turgan vaqtda Osipova so‘nggi soniyalarda qo‘l zarbasini o‘tkazib yubordi va mag‘lubiyatga uchradi.

Qozog‘istonlik sportchi ham finalgacha yetib bora olmadi va Osipovada bronza medal uchun kurashish imkoniyati bo‘lmadi.
Dzyudo

Dzyudo bo‘yicha -63 kg vazn toifasida ishtirok etgan Farangiz Hojiyeva Kabo-Verde vakili Sandrin Billetga qarshi bahs yuritib, og‘ritish usuliga tushib qoldi va mag‘lubiyatga uchrab, Olimpiadani tark etdi.

Dzyudochilar jamoasining medal olishi kutilgan yana bir vakili Sharofiddin Boltaboyev (-81 kg) ham ishonchni oqlay olmadi.
U 1/16 finalda vanuatulik Ugo Kumboga qarshi bellashuvning 1:21 soniyasida ushlash uslubida mag‘lub etib, nimchorak finalga o‘tdi. Nimchorak finalda esa bolgariyalik Ivayla Ivanovga qarshi gilamga chiqdi. Asosiy vaqtda hisob ochilmagach, oltin ochko uchun qo‘shimcha raundda Sharofiddin Boltaboyev bitta vazari bahosini qo‘lga kiritib, g‘alaba qozondi.
Ammo chorak finalda avstriyalik Shamil Borchashvilidan o‘ta olmadi. Ushbu bahsda ham bellashuvning asosiy vaqtida kuchlar teng keldi. Oltin ochkoni esa avstriyalik sportchi qo‘lga kiritdi. Shundan so‘ng Boltaboyev bronza medali uchun bahslarga kirishdi. Ammo o‘tish jangida gruziyalik Tato Grigalashviliga vazari bahosi bilan mag‘lub bo‘lib, bronza medaldan quruq qoldi.

Suzish

Xurshid Tursunov suzish musobaqasida saralashdan o‘ta olmadi va Olimpiadadagi ishtirokini yakunladi. 
Tursunov 100 metrga erkin usulda suzish bo‘yicha saralash bosqichida qatnashdi. Xurshid marrani 50.14 soniyada bosib o‘tdi. Bu esa yarim final yo‘llanmasi uchun yetarli bo‘lmadi.
Ushbu sport turida O‘zbekiston nomidan qatnashadigan yana bir sportchi Natalya Kritina 30 iyul kuni 50 metrga erkin usulda suzish musobaqasida qatnashadi.